Moleste met motors | SARIE
Moleste met motors	deur Marita van der Vyver
Dit het alles onskuldig begin, met Alain wat op ’n sonnige agtermiddag besluit hy’s lus vir vleisbraai. Gewoonlik gaan laai ons sommer in die naaste wingerd bietjie vuurhout op (die gawe boere los die uitgekapte wingerdstompe in sulke hope vlak langs die pad), maar dié dag was ek vasgevang voor my rekenaar. Heeltemal te besig vir hout aanry. Alain dog toe aag, wat, hy kan mos maar self die 200 tree na die wingerd bestuur. Die kans dat hy op dié stukkie pad ’n polisieman sou raakloop – wat sy rybewys sou wou inspekteer! – was net mooi nul.
Eers kom Alain verbygekruie met sy minderjarige dogter, sonder ’n veiligheidsgordel, op die voorste passasiersitplek. Gróót fout. Waar ons woon, moet kinders agter sit en, soos omtrent oral op aarde, behoorlik vasgegespe wees. Ek wonder steeds wat my man besiel het – dalk is sy verstand aangetas deur die verlies van sy rybewys? – want ons kinders dra altyd veiligheidsgordels. Selfs al ry ons net om die blok.
En daar sit ons toe met ’n morele probleem. Hoe kan ons ons seuns uittrap omdat hulle in ’n motor klim saam met iemand sonder ’n rybewys – as hul pa oomblikke tevore vasgetrek is omdat hy óók sonder ’n rybewys bestuur het?